**Dionysios Traakialainen** (m.kreik. Διονύσιος ὁ Θρᾷξ, *Dionysios ho Thraks*, lat. *Dionysius Thrax*; noin 160 tai 170 – 85 tai 90 eaa.) oli antiikin kreikkalainen hellenistisen ajan grammaatikko, joka asui ja opiskeli ja jonka on arveltu myös työskennelleen Aleksandriassa, missä hänen opettajanaan oli yksi varhaisimpia homeerisia oppineita, Aristarkhos Samothrakelainen. Myöhemmin Dionysios eli Rhodoksella. Liikanimen *Traakialainen* Dionysioksen oletetaan saaneen traakialaisen isänsä takia.

Ensimmäinen tunnettu kreikan kielioppi *Tekhnē grammatikē* (Τέχνη γραμματική) mainitaan yleisesti Dionysioksen tekemäksi, mutta jo toiselta vuosisadalta jaa. asti tästä on esitetty ajoittain epäilyksiä. Teoksen 25 osasta viisi ensimmäistä ovat kirjallisempia ja muistuttavat enemmän toisen vuosisadan aleksandrialaista perinnettä, minkä vuoksi kaikki yksimielisesti hyväksyvät Dionysioksen niiden tekijäksi. Hieman myöhempi roomalainen kielitieteilijä Varro esittää ensimmäisen osan myös latinannettuna omassa teoksessaan, mikä toimii todisteena sen aitoudesta.

*Tekhnēn* myöhemmät jaksot käsittelevät teknisesti kreikan kielioppia, nimenomaisesti morfologiaa; syntaksin kuvaus teoksesta puuttuu kokonaan. Näissä osissa annetaan yhteenvetomainen kuvaus kreikan rakenteesta. Teos kuuluu selvästi Aleksandrian koulukuntaan, mutta tekijään on vaikuttanut myös stoalainen kielioppiperinne. Varhaisilta kristillisiltä ajoilta peräisin olevien Egyptistä löydettyjen kreikankielisten papyrusten perusteella tiedetään kreikkaa opetetun tuolloin *Tekhnēssä* määritettyyn tapaan, ja toisella vuosisadalla jaa. kieliopin kirjoittanut Apollonios Dyskolos – joka omassa teoksessaan nimenomaisesti käsittelee syntaksia – hyväksyi *Tekhnēn kuvaamat* sanaluokat ja kieliopillisia kategoriat sellaisenaan.

Teos käännettiin armeniaksi ja syyriaksi kristillisen ajan alussa, ja bysanttilaisina aikoina sitä kommentoitiin ja kriittisesti selitettiin ahkerasti.

Teoksen alussa Dionysios määrittelee grammatiikan "runoilijoiden ja prosaistien yleisten käytäntöjen käytännölliseksi tiedoksi". Niinpä Dionysios, kuten samanaikaiset aleksandrialaiset oppineet, jotka editoivat Attikan murteella kirjoitettuja tekstejä ja Homeroksen teoksia, kantoi huolta klassisen kreikkalaisen kirjallisuuden opettamisen helpottamisesta yleisölle, joka puhui koineekreikkaa.

Lähteet
-------

* Di Benedetto, V.: At the Origins of Greek Grammar.  *Glotta*, 1990, 68. vsk, s. 19–39.
* Lallot, J.: *La grammaire de Denys le Thrace*. 2. p.n 2003. Paris: CNRS Éditions, 1998.
* Robins, R. H.: "The Technē Grammatikē of Dionysius Thrax in historical perspective". Teoksessa Swiggers, P. & van Hoecke, W. (eds.): *Mots et parties du discours*. Leuven: Leuven University Press, 1987.

### Viitteet

1. 1 2 3 4 5  Allan, Keith: *The western classical tradition in linguistics (2. uudistettu laitos)*, s. 84. Equinox, 2010.
2. 1 2  Robins, R. H.: *A short history of linguistics (4. uudistettu laitos)*, s. 37. Longman, 1997.
3. ↑  Robins, R. H.: *A short history of linguistics (4. uudistettu laitos)*, s. 38. Longman, 1997.

Aiheesta muualla
----------------

* Διονύσιος ὁ Θρᾷξ: *Τέχνη Γραμματική*. Wikiaineisto. (muinaiskreikaksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
	+ 3
	+ 4
	+ 5
	+ 6
	+ 7
	+ 8
* WorldCat

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Ruotsi
* Australia
* Kreikka
* Kroatia
* Alankomaat
* Puola
* Vatikaani

 |
|  |
| Tieteilijät | 
* CiNii

 |
|  |
| Henkilöt | 
* Deutsche Biographie
* Trove

 |
|  |
| Muut | 
* IdRef

 |

 |